SKRIFTLIG FORESPØRGSEL E-2652/02

af Frank Vanhecke (NI) til Kommissionen

(20. september 2002)

Om: Aftaler mellem told- og havnemyndigheder

Antwerpens havnemyndigheder har indgået en aftale med de amerikanske toldmyndigheder om tilrettelæggelse af sikkerheden i havnen for at få en sikkerhedsgodkendelse fra denne instans, så varer udskibet i Antwerpen stadig kan landes i amerikanske havne. Havne, der ikke har en sådan sikkerhedsgodkendelse, må ikke længere udskibe varer til USA.

Kommissær i Europa-Kommissionen, Palacio, har udtrykt betænkeligheder ved denne fremgangsmåde. Ifølge hende er det muligvis en overtrædelse af de europæiske konkurrencebetingelser, at bestemte europæiske havne (i det foreliggende tilfælde Antwerpen) får sikkerhedsgodkendelse og andre ikke.

Imidlertid falder aftaler mellem myndigheder (havnen i Antwerpen og det amerikanske toldvæsen) om sikkerhedsspørgsmål ind under den nationale suverænitet.

Er Kommissionen rede til at tage sin tidligere stillingtagen til dette spørgsmål op til fornyet overvejelse?

Svar afgivet på Kommissionens vegne af Loyola de Palacio

(6. november 2002)

Unionen havde i sin tid fuldt kendskab til initiativet fra amerikansk side om at sende amerikanske toldembedsmænd til en række europæiske havne, herunder også havnen i Antwerpen.

Det amerikanske initiativ indgår som led i en mere generel politik om sikkerhed med hensyn til transport ad søvejen på verdensplan, som ikke alene berører de nævnte EU-medlemsstater. Initiativet går ud på at anvende toldprocedurer i forbindelse med eksport, som integrerer de nødvendige kontroller. Fællesskabets svar skal derfor opfylde to nødvendige krav: Det skal være globalt med henblik på at kunne integreres i en verdensomspændende fremgangsmåde, og det skal opfylde kravene med hensyn til EU's indre marked, idet der bl.a. skal sikres alle EU-eksportvirksomheder ligebehandling.

Udpegelsen af nogle få havne er ligeledes i strid med Unionens målsætning om en geografisk fordeling af transportstrømmene med det formål at lette presset på et landevejsnet, som allerede er fuldt udnyttet. Kommissionen mener fremdeles, at en sådan ikke-koordineret fremgangsmåde, som ikke indebærer et samlet svar på problemet, ikke er det bedste svar på sikkerhedsproblemet.

Kommissionen minder endvidere om, at Fællesskabet har indgået en aftale med USA om samarbejde og gensidig bistand i toldspørgsmål(1). I artikel 3 i denne aftale står der, at de kontraherende parter kan efter fælles overenskomst udvide denne aftale med henblik på i overensstemmelse med deres respektive toldlovgivning at udstikke og supplere det toldmæssige samarbejde gennem aftaler om specifikke sektorer eller spørgsmål.

Samtidig med at Kommissionen foreslår en snæver samordning med USA med henblik på til slut at nå frem til gensidige anerkendelsesaftaler med hensyn til etablering af egentlige sikkerhedsnormer, vil den også om nogle måneder forelægge et forslag om iværksættelse og kontrol af samlingen af hensigtsmæssige sikkerhedsforanstaltninger i alle internationale handelshavne i Unionen, som er baseret på de bestemmelser, der er vedtaget af Den Internationale Søfartsorganisation (IMO).

De seneste drøftelser mellem Kommissionen og de amerikanske administrationer har været opmuntrende og giver håb om, at det på mellemlang sigt bliver muligt at etablere en bedre garanti rent sikkerhedsmæssigt på begge sider af Atlanterhavet i overensstemmelse med de internationale handelsaftaler, som Unionen og Amerikas Forenede Stater har indgået.

(1) Rådets afgørelse 97/541/EF af 21. maj 1997 om indgåelse af aftalen mellem Det Europæiske Fællesskab og Amerikas Forenede Stater om samarbejde og gensidig bistand i toldspørgsmål; EFT L 222 af 12.8.1997.